Osuustoimintamarssi
Reippaasti.

 1. Yks’ yhteinen meillä on matka ja tie.
 Se sorron anturan alta,
 tuhatvuotisen puutteen pihdistä tuo,
 ja se leivän luo, ilon päivään vie.
 Työn, hengen mahti ja valta
 niin maailman uudesti luo.

 2. Lipun taivaankaarena kimmeltävän,
 yli päittemme päivään nostain
 hänet sorramme, meitä ken sortaa pyys;
 teot estämme köyhien köyhdyttäjäin.
 Soi itsekkyydelle kostain
 sotahuutomme: Yhteisyys!

 3. Se tunnustähti, se yöstä toi;
 ja me astumme järkähtämättä
 sitä seuraten voitosta voittohon.
 Käsi yksi jos vain vähän tehdä voi,
 tuhat vahvaa känsäistä kättä
 tuhatkertainen voima on.

 4. Sadot kauniit jo kasvaa, yhteistyö;
 elo ei ole pettua pelkkää.
 Kone kohta on palvelijamme vain,
 ei valtias, meitä mi ruhjoo ja syö,
 jo työkalun soitossa helkkää
 sävel aikojen armaampain.

 5. Sinun tielläsi, työssäsi, aika uus,
 etuvartijat vasta me liemme.
 Mut miljoonat saapuvat kolkuttain
 sinun kultaista porttias, vastaisuus.
 Me rastimme taistelutiemme
 poluks polvien nousevain.

 6. Nyt laulumme taistelulauluna soi,
 pian kaikkien onnea soittaa.
 Ilon, rauhan voittoa ilmoittamaan
 pian välkkyvin siivin se nousta voi:
 Uus, korkea huomen koittaa
 yli kukkivan, kauniin maan.

Uuno Kailas.

Uuno Kailas